श्रीनगर में आतंकवादियों ने नागरिक को गोली मारी, उपचार के दौरान हुई मौत
श्रीनगर के हब्बाकदाल इलाके में बुधवार शाम को आतंकवादियों ने एक नागरिक की गोली मारकर हत्या कर दी। पुलिस ने यह जानकारी दी।
श्रीगनर: श्रीनगर के हब्बाकदाल इलाके में बुधवार शाम को आतंकवादियों ने एक नागरिक की गोली मारकर हत्या कर दी। पुलिस ने यह जानकारी दी। पुलिस के एक अधिकारी ने कहा कि 25 वर्षीय उमर की छाती में गोली लगी, जिसके बाद उसे एसएमएचएस अस्पताल ले जाया गया। अस्पताल में उपचार के दौरान उसकी मौत हो गई। उन्होंने कहा कि सुरक्षा बलों ने इलाके की घेराबंदी कर हमलावरों की तलाश शुरू कर दी है।जम्मू-कश्मीर के शोपियां जिले में सुरक्षा बलों और आतंकवादियों के बीच बुधवार को एक मुठभेड़ में एक अज्ञात आतंकवादी मारा गया। पुलिस ने यह जानकारी दी। एक पुलिस अधिकारी ने बताया कि आतंकवादियों की मौजूदगी के बारे में गोपनीय सूचना मिलने के बाद सुरक्षा बलों ने दक्षिण कश्मीर जिले के शिरमल क्षेत्र में एक तलाशी अभियान चलाया। उन्होंने बताया कि सुरक्षा बल जब तलाशी अभियान चला रहे थे तो आतंकवादियों ने उन पर गोलीबारी शुरू कर दी। अधिकारी ने बताया कि सुरक्षा बलों ने जवाबी कार्रवाई की जिसमें एक आतंकवादी मारा गया। उन्होंने बताया कि मारे गए आतंकवादी की पहचान और उसके संगठन का पता लगाया जा रहा है। अधिकाारी ने बताया कि मुठभेड़ अभी जारी है।जम्मू-कश्मीर में श्रीनगर के नौगाम इलाके में मंगलवार को अपराध जांच विभाग (सीआईडी) के एक पुलिस अधिकारी परवेज अहमद डार की आतंकवादियों ने गोली मारकर हत्या कर दी। उन्हें घायल स्थिति में अस्पताल ले जाया गया था, जहां उन्होंने दम तोड़ दिया। पुलिस मामले की जांच कर रही है। मामले में पुलिस ने कुछ संदिग्धों से पूछताछ शुरू की है। वहीं, घटनास्थल पर लगे सीसीटीवी की फुटेज में दो आतंकवादी अधिकारी पर गोलियां चलाते नजर आ रहे हैं। अधिकारियों ने बुधवार को बताया कि नौगाम इलाके के मेनगनवाजी में एक स्थानीय मस्जिद के पास निरीक्षक परवेज अहमद डार गोलियां लगने से गंभीर रूप से घायल हो गए थे। उन्हें करीब ही एक अस्पताल में भर्ती कराया गया, जहां उन्होंने दम तोड़ दिया।उन्होंने बताया कि घटना के तुरंत बाद, पुलिस महानिरीक्षक (कश्मीर) विजय कुमार सहित वरिष्ठ पुलिस अधिकारी मौके पर पहुंचे और घटनास्थल का मुआयना किया। प्राथमिक जांच में दो आतंकवादियों के डार को गोली मारने की बात सामने आई है। अधिकारियों ने कहा, ‘‘सीसीटीवी फुटेज में दो आतंकवादी पिस्तौल से गोलियां चलाते नजर आ रहे हैं। उनकी पहचान कर ली गई है और संदिग्धों से पूछताछ जारी है।’’